b'\n_START_ARTICLE_\nJ\xc3\xb8rgen Bjelke\n_START_SECTION_\nLiv og virke\n_START_PARAGRAPH_\nJ\xc3\xb8rgen Bjelke var utdannet offiser og deltok 23 \xc3\xa5r gammel som kaptein under Hannibalsfeiden. Senere ble han lensherre og etter hvert \xc3\xb8verstkommanderende i hele Norge. _NEWLINE_Under Krabbefeiden (1657\xe2\x80\x9358) ble han \xc3\xb8verstkommanderende i Tr\xc3\xb8ndelag og gjenerobret hele Jemtland og Herjedalen.\n_START_SECTION_\nDeltagelse i Krabbefeiden\n_START_PARAGRAPH_\nDa krigen med Sverige utbr\xc3\xb8t i 1657, overtok han som generalkrigskommissarius befaling over de nordenfjeldske tropper og erobret Jemtland og Herjedalen. Da en svensk h\xc3\xa6r br\xc3\xb8t inn i Bohuslen, ilte han det s\xc3\xb8ndenfjeldske til unnsetning med 2.000 mann og ville herved ha n\xc3\xb8det den svenske h\xc3\xa6r til tilbaketog. _NEWLINE_Etter Roskildefreden begav han seg til Danmark, hvor han forestilte Frederik III den fare hvori Norge befant seg. Da det ikke lyktes ham \xc3\xa5 gj\xc3\xb8re dette innlysende for kongen, vendte han tilbake til Norge, hvor han p\xc3\xa5 egen h\xc3\xa5nd sammen med statholder Niels Trolle traff de foranstaltninger han ans\xc3\xa5 n\xc3\xb8dvendige i anledning av det forventede fredsbrudd.\n_START_SECTION_\n... og i Bjelkefeiden\n_START_PARAGRAPH_\nDa krigen i august 1658 utbr\xc3\xb8t p\xc3\xa5 ny, hadde han straks sin operasjonsplan ferdig. Den gikk ut p\xc3\xa5 tilbakeerobringen av Trondhjems Len. Selv f\xc3\xb8rte han overbefalingen i Kampen om Halden, hvor Harald Stake ble n\xc3\xb8dt til \xc3\xa5 foretas tilbaketog, og ved det innfall som i oktober 1659 ble foretatt inn i Bohuslen. I det hele tilskrev Bjelke seg selv \xc3\xa6ren for at han ved de av ham trufne forsvarsforanstaltninger hadde reddet Norge for kongehuset.\n_START_SECTION_\nEtter krigene\n_START_PARAGRAPH_\nEtter krigene (samlet ogs\xc3\xa5 kalt Karl Gustav-krigene) og statsforandringen i 1660 fikk Bielke flere av rikets h\xc3\xb8yeste verdigheter, men som en av kronens store kreditorer var han ikke alltid velsett av kongehuset, like som han ble utsatt for mistanke om \xc3\xa5 v\xc3\xa6re Corfitz Ulfeld\xe2\x80\x99s medviter. Dette hindret imidlertid ikke at han ble benyttet i forskjellige reformkommisjoner. Sin h\xc3\xb8yeste innflytelse n\xc3\xa5dde han under Griffenfelds styre, ved dennes falt ble han rammet av kongens un\xc3\xa5de. Denne var imidlertig for hans eget vedkommende forbig\xc3\xa5ende, hvorimot hans hustru, Magdalena Sybilla Gersdorff, der hadde v\xc3\xa6rt Griffenfelds fortrolige venninne, ble  forvist fra K\xc3\xb8benhavn. Etterhvert mistet han sine forskjellige h\xc3\xb8ye stillinger som stattholder p\xc3\xa5 Sj\xc3\xa6lland og overkommandant i K\xc3\xb8benhavn og hadde til sist alene amtmannskapet over Kalundborg tilbake._NEWLINE_Bjelke, som en gang hadde v\xc3\xa6rt en meget rik mann, ble forarmet av sine l\xc3\xa5n til kronen og d\xc3\xb8de i n\xc3\xa6rmest trengende k\xc3\xa5r.'